Anexa la HCL nr. 113/2015

**PROCEDURĂ PROPRIE**

**DE STABILIRE ŞI FACTURARE A CONSUMURILOR**

**DE ENERGIE TERMICĂ PENTRU UTILIZATORI**

SEPTEMBRIE 2015

Cuprins

[CAP. 1. – SCOP 2](#_Toc427573261)

[CAP. 2 - DOMENIUL DE APLICARE 2](#_Toc427573262)

[CAP. 3 – DEFINIŢII ŞI ABREVIERI 3](#_Toc427573263)

[CAP. 4. - DOCUMENTE DE REFERINŢĂ 9](#_Toc427573264)

[CAP. 5. - ETAPE DE STABILIRE A CONSUMURILOR DE ENERGIE TERMICĂ ŞI EMITEREA FACTURILOR 10](#_Toc427573265)

[Secțiunea 1. Reguli generale 10](#_Toc427573266)

[Secțiunea a 2-a - Citirea indicațiilor aparaturii de măsurare și înregistrarea datelor 10](#_Toc427573267)

[Secțiunea a 3-a – Stabilirea consumurilor de energie termică și defalcarea consumurilor pe utilizatori 11](#_Toc427573268)

[*A.* *Stabilirea și defalcarea consumurilor de energie termică pentru încălzire la imobilele de tip condominiu în care nu sunt montate sisteme de repartizare a costurilor* 11](#_Toc427573269)

[*B.* *Stabilirea și defalcarea consumurilor de energie termică pentru încălzire la imobilele de tip condominiu în care sunt montate sisteme de repartizare a costurilor* 15](#_Toc427573270)

[*C.* *Cazuri speciale* 16](#_Toc427573271)

[Secțiune a 4- a – Emiterea facturilor 17](#_Toc427573272)

[Secțiunea a 5-a - Distribuirea facturilor 18](#_Toc427573273)

[Secțiunea a 6-a – Arhivarea și accesul utilizatorilor la informații 18](#_Toc427573274)

[Secțiunea a 7- a - Responsabilitățile personalului în activitățile de stabilire și facturare a consumurilor 18](#_Toc427573275)

[Secțiunea a 8-a - Anexe 19](#_Toc427573276)

# CAP. 1. – SCOP

1. Scopul procedurii proprii de stabilire și facturare a consumurilor de energie termică pentru utilizatori este de a reglementa modul în care SC Termica Brad SA procedează în privința stabilirii consumurilor de energie termică și a facturării acestor consumuri, ținând cont de condițiile în care își desfășoară activitatea, respectiv tipul utilizatorilor racordați la sistemul centralizat de alimentare cu energie termică și de structura organizatorică proprie.
2. SC Termica Brad SA produce energie termică necesară încălzirii locuințelor, spațiilor agenților economici și ale instituțiilor publice racordate la sistemul centralizat de alimentare cu energie termică din Municipiul Brad și Comuna Crișcior în Centrala Termică Gura Barza.

Centrala termică este dotată cu trei cazane de apă fierbinte ignitubulare, cu tub de flacără și trei drumuri de gaze, de tipul GIAF 7-L-O, cu debit caloric de 7 Gcal/h fiecare, utilizând arzătoare SAAKE SKV-A 82 cu cupă rotativă.

Combustibilul folosit pentru producerea energiei termice este păcura. Pentru a menține păcura caldă în rezervoare și pe traseul de transport de la rezervoare la cazane se folosește un cazan de abur tip GIAS 1 t/h-L-8 (arzător GANTZ tip SGB 120/R-3) cu debit de 1 tonă abur pe oră.

Aburul menține păcura caldă în rezervoare parcurgând rețelele de țevi din interiorul lor, încălzește păcura în cele două preîncălzitoare unul pentru asigurarea temperaturii de transport și celălalt pentru asigurarea temperaturii de ardere și încălzește păcura pe toate traseele de transport, conductele de abur însoțind conductele de păcură în izolație termică comună.

1. Cantitatea de energie termică înmagazinată în agentul termic primar ce urmează a fi transportată prin rețeaua de transport spre punctele termice, este măsurată prin contoare de energie termică pe fiecare circuit în parte (Brad și Crișcior), amplasate la ieșirea din centrala Termică și se monitorizează periodic.
2. La nivel de puncte termice există contoare de energie termică prin care se monitorizează energia termică intrată în fiecare punct termic.
3. În punctele termice are loc schimbul de căldură între agentul termic primar și agentul termic secundar care prin intermediul rețelei de distribuție transportă energia termică către consumatorii finali.
4. Monitorizarea cantității de energie termică la nivel de puncte termice are rol în reglarea parametrilor agentului termic și în echilibrarea termică a întregului sistem centralizat de alimentare cu energie termică.
5. Baza de calcul a energiei termice facturată consumatorilor finali o reprezintă consumul de energie termică înregistrat de contoarele montate la nivel de branșament al fiecărui condominiu. La nivel de branșamente de condominiu, contorizarea energiei termice este realizată în proporție de 100%.

# CAP. 2 - DOMENIUL DE APLICARE

1. Procedura de stabilire a consumurilor și de emitere a facturilor se aplică tuturor utilizatorilor racordați la sistemul centralizat de alimentare cu energie termică.
2. Utilizatorii energiei termice produse, transportate, distribuite și furnizate de SC Termica Brad SA sunt utilizatori de tip urban și utilizatori comerciali. Utilizatorii de tip urban folosesc energia termică pentru încălzirea locuințelor, iar utilizatorii de tip comercial folosesc energia termică pentru încălzirea spațiilor comerciale.
3. Din punct de vedere al existenței sistemelor de repartizare a costurilor există două categorii de utilizatori, respectiv utilizatori din imobile de tip condominiu în care nu sunt montate sisteme de repartizare a costurilor și utilizatori din imobile de tip condominiu în care sunt montate sisteme de repartizare a costurilor.

# CAP. 3 – DEFINIŢII ŞI ABREVIERI

1. În sensul prezentei proceduri proprii de stabilire și facturare a consumurilor de energie termică, expresiile și abrevierile folosite se definesc după cum urmează:

11.1 *acces la rețea* – dreptul operatorilor și al utilizatorilor de a racorda /branșa, în condițiile legii, la rețelele termice;

11.2 *acord de furnizare de energie termică* – acord scris care se dă de către furnizor, în legătură cu posibilitățile de livrare de energie termică sub formă de abur, condensat, apă fierbinte sau apă caldă, unui utilizator, din instalațiile sale;

11.3 *agent termic* – fluidul utilizat pentru acumularea, transferul termic și pentru transmiterea energiei termice;

11.4 *agent termic primar* – fluidul care circulă în instalațiile de producere și transport a energiei termice;

11.5 *agent termic secundar* - fluidul care circulă în instalațiile de distribuție și utilizare a energiei termice;

11.6 *apă caldă de consum* – apă caldă care îndeplinește condiții de potabilitate, utilizată în circuit deschis, utilizată în scopuri gospodărești sau igienica-sanitare;

11.7 *autorități de reglementare competente* – Autoritatea Națională de Reglementare pentru Serviciile Comunitare de Utilități Publice, denumită în continuare A.N.R.S.C., și Autoritatea Națională de Reglementare în Domeniul Energiei, denumită în continuare A.N.R.E.;

11.8 *autorizație* – act tehnic și juridic emis de A.N.R.S.C., prin care se acordă unei persoane juridice permisiunea de a monta, a pune în funcțiune, a modifica, a repara și a exploata sisteme de repartizare a costurilor;

11.9 *avarie* – eveniment sau succesiune de evenimente deosebite care au loc la un moment dat într-un obiectiv sau zonă de sistem și care au drept consecință reducerea siguranței de funcționare, deteriorări importante de echipament, întreruperi în alimentarea cu energie termică pe durate mai mari de o oră;

11.10 *aviz de racordare* – avizul scris care se dă de către furnizor în legătură cu posibilitățile și condițiile de alimentare cu energie termică sub formă de abur, condensat apă fierbinte sau apă caldă, unui utilizator, din instalațiile sale;

11.11 *branșament termic* – legătura fizică dintre o rețea termică și instalațiile proprii ale unui utilizator;

11.12 *centrală termică de cogenerare* – ansamblu de instalații, construcții și echipamente necesare pentru producerea energiei electrice și termice în cogenerare;

11.13 *centrală termică* – ansamblu de instalații, construcții și echipamente necesare pentru conversia unei forme de energie în energie termică;

11.14 *cogenerare* – producere simultană de energie termică și de energie electrică și/sau mecanică în instalații tehnologice special realizate pentru aceasta;

11.15 *condensat* – apa obținută prin condensarea aburului utilizat;

11.16 *condominiu* – imobil, bloc de locuințe, clădire proprietate imobiliară din care unele părți sunt proprietăți individuale, reprezentate de apartamente sau spații cu altă destinație decât cea de locuință, iar restul, din părți aflate în proprietate comună. Prin asimilare poate fi definit condominiu și un tronson, cu una sau mai multe scări, din cadrul clădirii de locuit, în condițiile în care se poate delimita proprietatea comună;

11.17 *consum de energie termică* – cantitatea de căldură reținută de utilizator din purtătorii de energie termică ca diferență între cantitatea de căldură primită și cea restituită;

11.18 *consum pentru încălzire* – consumul de energie termică folosită pentru încălzirea spațiilor din clădiri industriale, instituții, locuințe, etc;

11.19 *consum tehnologic –* consum de energie termică pentru scopuri tehnologice;

11.20 *consumator de energie termică* – persoană fizică sau juridică ce utilizează energie termică în scop propriu prin instalațiile proprii;

11.21 *contor de energie termică* – mijloc de măsurare destinat să măsoare energia termică cedată, într-un circuit de schimb termic, de către un lichid numit agent termic, având în compunere un traductor de debit și doi senzori de temperatură;

11.23 *contract de furnizare* – contractul încheiat între distribuitorii/furnizorii de energie termică, persoane juridice române, autorizate și/sau licențiate de autoritatea de reglementare competentă, având ca obiect de activitate distribuția energiei termice în scopul vânzării acesteia și utilizator, cuprinzând cel puțin clauzele minimale, pe categorii de utilizatori, stabilite de autoritățile administrației publice locale și de autoritatea națională de reglementare competentă prin contractele-cadru;

11.24 *convenție* – act juridic, anexă la contractul de furnizare a energiei termice, încheiat între un operator și un utilizator, prin care se stabilesc condițiile de facturare și plată a energiei termice la nivel de consumator din cadrul unui condominiu;

11.25 *distribuție a energiei termice* – activitatea de transmitere a energiei termice de la producător sau rețeaua de transport către utilizator, inclusiv transformarea parametrilor agentului termic, realizată prin utilizarea rețelelor termice de distribuție;

11.26 *distribuitor* – operatorul care are și calitatea de a presta serviciul de distribuție a energiei termice;

11.27 *grupuri de măsurare a energiei termice* – ansamblul format din debitmetru, termorezistențe și integrator, supus controlului metrologic legal, care măsoară cantitatea de energie termică furnizată de utilizator;

11.28 *exploatare* – ansamblul de operații și acțiuni executate pentru asigurarea continuității proceselor de producere, transport și distribuție a energiei termice în condiții tehnico–economice și de siguranță corespunzătoare, care constau în executarea controlului curent, a manevrelor și lucrărilor de întreținere curentă;

11.29 *furnizare a energie termice* – activitatea prin care se asigură, pe baze contractuale, comercializarea energiei termice între producători și utilizatori;

11.30 *furnizor* – operatorul care are și calitatea de efectua serviciul de furnizare a energiei termice;

11.31 *grad de asigurare în furnizare* – nivel procentual de asigurare a energiei termice necesare utilizatorului într-un interval de timp, precizat în anexa la contractul de furnizare a energiei termice;

11.32 *incident* – evenimentul sau succesiunea de evenimente care conduce la modificarea stării anterioare de funcționare sau a parametrilor funcționali, în afara limitelor stabilite, care au loc la un moment dat într-o instalație, indiferent de efectul asupra utilizatorilor și fără consecințe deosebite asupra instalațiilor;

11.34 *index de pornire* – valoarea pe care o indică afișajul unui contor de energie termică/grup de măsurare a energiei termice înainte de momentul punerii în funcțiune;

11.35 *indicatori de performanță generali* – parametrii ai serviciului de furnizare pentru care se stabilesc niveluri minime de calitate urmărite la nivelul furnizorilor și pentru care sunt prevăzute sancțiuni în licență, în cazul nerealizării acestora;

11.36 *indicatori de performanță garantați* – parametrii ai serviciului de furnizare pentru care se stabilesc niveluri minime de calitate și pentru care sunt prevăzute sancțiuni în licență, în cazul nerealizării lor;

11.37 *instalații de producere a energiei termice* – totalitatea construcțiilor și instalațiilor din centralele termice sau centralele electrice în cogenerare care produc un agent termic: abur, apă fierbinte sau apă caldă. În sensul prezentului regulament nu sunt cuprinse instalațiile centralelor electrice în cogenerare;

11.38 *instalații de transport și distribuție a energiei termice* – ansamblul de conducte, instalații de pompare ( altele decât cele din punctele termice și centralele termice sau centralele de producere a energiei electrice în cogenerare), alte instalații auxiliare cu ajutorul cărora se transportă, se transformă și se distribuie energie termică de la producători la utilizatori;

11.39 *instalații de transformare a energiei termice* – ansamblul instalațiilor prin care se realizează adaptarea parametrilor agenților termici la necesitățile utilizatorilor;

11.40 *instalații ale utilizatorilor* – totalitatea instalațiilor și receptoarelor care utilizează energie termică furnizată, situate după punctul de delimitare;

11.41 *intervenție accidentală* – complex de activități ce se execută pentru remedierea deranjamentelor, incidentelor și avariilor ce apar accidental în instalațiile aflate în regim normal de exploatare sau ca urmare a defectelor produse de fenomene naturale deosebite ( cutremure, incendii, inundații, alunecări de teren, etc.);

11.42 *întreținere curentă* – ansamblul de operații de volum redus complexitate redusă, cu caracter programat sau neprogramat, având drept scop menținerea în stare tehnică corespunzătoare a diferitelor subansambluri ale instalațiilor;

11.43 *licență* – actul tehnic și juridic emis de autoritatea de reglementare competentă, prin care se recunosc unei persoane juridice române sau străine calitatea de operator al serviciului public de alimentare cu energie termică în sistem centralizat, precum și capacitatea și dreptul de a furniza/presta serviciul reglementat și de a exploata sisteme de alimentare centralizată cu energie termică;

11.44 *loc de consum* – ansamblul instalațiilor de utilizare ale unui utilizator, aflate în aceeași incintă, la aceeași adresă, alimentate din una sau mai multe stații termice/centrale termice;

11.45 *manevră* – ansamblul de operații prin care se schimbă starea operativă a echipamentelor sau schema tehnologică în care funcționează acestea;

11.46 *mijloc de măsurare/măsură* – aparat de măsurat, traductor, dispozitiv, echipament, instalație sau material de referință care furnizează informații de măsurare privind parametrii agentului termic, puterea termică sau energia termică;

11.47 *operator al serviciului* – persoana juridică română sau străină care are competență și capacitatea, recunoscute prin licență, de a presta integral activitățile specifice serviciului public de alimentare cu energie termică în sistem centralizat; prin hotărârea autorității administrației publice locale sau a asociației de dezvoltare comunitară, activitatea de producere a energiei termice poate fi prestată de unul sau mai mulți operatori;

11.48 *preț* – contravaloarea unității de energie termică furnizată unui utilizator;

11.49 *preț binom* *–* prețul de furnizare în care contravaloarea facturii de plată pe o anumită perioadă este repartizată lunar pe o sumă fixă, independentă de cantitatea de energie consumată, și pe o sumă variabilă, proporțională cu consumul efectuat în perioada respectivă;

11.50 *preț local de referință* – prețul format din prețul de producere a energiei termice și tarifele serviciilor de transport, distribuție și furnizare, aprobat de autoritatea administrației publice locale sau de asociația de dezvoltare comunitară, după caz, cu avizul autorității de reglementare competente, pentru fiecare operator care are calitatea de furnizor;

11.51 *preț local pentru populație –* prețul pentru energia termică furnizată și facturată populației prin SACET, aprobat prin hotărâre a autorității administrației publice locale sau a asociației de dezvoltare comunitară, după caz, în conformitate cu prevederile legale,

11.52 *producător de energie termică* – operator, titular de licență pentru producerea energiei termice,

11.53 *producere a energiei termice* – activitatea de transformare a surselor primare sau a unor forme de energie în energie termică, înmagazinată în agentul termic;

11.54 *punct de delimitare/separare a instalațiilor* – locul în care intervine schimbarea proprietății asupra instalațiilor unui SACET;

11.55 *punct termic* – ansamblul instalațiilor din cadrul unui SACET, prin care se realizează adaptarea parametrilor agentului termic la necesitățile consumului unui utilizator. Punctul termic poate să aparțină utilizatorului sau să fie în utilizarea operatorului;

11.56 *putere termică sau debitul de energie termică a instalațiilor de alimentare –* cantitatea de căldură în unitatea de timp în MW;

11.57 *putere termică absorbită* – cantitatea de căldură reținută din agenții termici, în unitatea de timp, în instalațiile de transformare sau de utilizare;

11.58 *putere termică avizată* – puterea termică maximă aprobată prin acordul de furnizare a energiei termice, pentru care se dimensionează instalațiile ce se folosesc pentru alimentarea cu energie termică a unui utilizator;

11.59 *putere termică contractată* – puterea termică maximă convenită a fi absorbită de un utilizator și înscrisă în contract. Puterea termică maximă este puterea determinată ca valoarea medie pe timp de 60 de minute;

11.60 *putere termică minimă de avarie* – puterea termică absorbită, strict necesară utilizatorului, pentru menținerea în funcțiune a agregatelor care condiționează securitatea instalațiilor și a personalului, convenită ca valoare și durată pe baza datelor de proiect;

11.61 *putere termică minima tehnologică* – puterea asigurată în regim de limitări (restricții) unui utilizator, calculată ca cea mai mică putere termică necesară pentru menținerea în funcțiune, în condiții de siguranță, numai a acelor agregate și instalații impuse de procesul tehnologic, pentru a evita pierderi de producție nerecuperabile. Pentru utilizatorii casnici, puterea termică minimă tehnologică este acea putere care asigură o temperatură interioară de 120 C;

11.62 *racord termic* – legătura dintre o rețea termică și o stație sau punct termic și/sau utilizator de energie termică;

11.63 *racord utilizator* – legătura dintre o rețea de transport și/sau distribuție la instalațiile interioare aflate în exploatarea utilizatorului;

11.64 *reabilitare* – ansamblul de operațiuni efectuate asupra unor echipamente și/sau instalații care, fără modificarea tehnologiei inițiale, restabilesc starea tehnică și de eficientă a acestora la un nivel apropiat de cel avut la punerea în funcțiune;

11.65 *regim de limitare (de restricții)a consumului* – situație în care este necesară reducerea la anumite limite a puterii termice absorbite de utilizator, cu asigurarea puterii

minime tehnologice, fie ca urmare a lipsei de energie, fie ca urmare a indisponibilității pe o durată mai mare de 6 ore, a unor capacități de producere sau a unor rețele de transport și distribuție a energiei termice;

11.66 *rețea termică* – ansamblul de conducte, instalații de pompare, altele decât cele existente la producător, și instalații auxiliare cu ajutorul cărora energia termică se transportă în regim continuu și controlat între producători și stațiile și/sau punctele termice sau utilizatori;

11.67 *repartitor de costuri* – aparat cu indicații adimensionale, destinat utilizării în cadrul sistemelor de repartizare a costurilor, în scopul măsurării indirecte a:

- energiei termice consumate de corpul de încălzire pe care acesta este montat;

- energiei termice conținute în apa caldă de consum și volumul apei calde de consum care trece prin aparat;

11.68 *repartizare a costurilor* – totalitatea acțiunilor și activităților desfășurate de o persoană juridică, autorizată de autoritatea competentă, în scopul repartizării costurilor pe proprietăți individuale din imobilele tip condominiu;

11.69 *retehnologizare* – ansamblul de operațiuni de înlocuire a unor tehnologii existente, uzate moral și/sau fizic, cu tehnologii moderne, bazate pe concepții tehnice de dată recentă, de vârf, în scopul creșterii producției, reducerii consumurilor specifice etc;

11.70 *schemă normală* – ansamblul de scheme termomecanice și hidromecanice a echipamentelor, instalațiilor și ansamblurilor de instalații în care vor funcționa acestea normal și care îndeplinesc condițiile de siguranță maximă, de asigurare a unor parametri normali, de elasticitate și economicitate, în funcție de echipamentele disponibile;

11.71 *serviciu public de alimentare cu energie termică* – serviciul public de interes general care cuprinde totalitatea activităților desfășurate în scopul alimentării centralizate cu energie termică a cel puțin doi utilizatori racordați la SACET;

11.72 *sistem de alimentare centralizată cu energie termică – SACET-* ansamblul instalațiilor tehnologice, echipamentelor și construcțiilor, situate într-o zonă precis delimitată, legate printr-un proces tehnologic și funcțional comun, destinate producerii, transportului și distribuției energiei termice prin rețele termice pentru cel puțin 2 utilizatori;

11.73 *sistem paușal*- modul de stabilire a consumului de energie termică în funcție de puterea termică și de numărul orelor de utilizare pe tipuri de receptoare termice, factorul de cerere sau alte elemente derivate din acestea;

11.74 *sisteme de repartizare a costurilor* – ansamblul format din mai multe repartitoare de costuri, de același fel, armăturile și instalațiile aferente, montate în imobile de tip condominiu, care funcționează și este exploatat pe baza unui program de calcul specializat;

11.75 s*ituație de avarie* – situație în care, datorită avarierii unor instalații din sistemul de producere, transport și/sau distribuție a energiei termice, nu se mai pot menține parametrii principali în limitele normale;

11.76 *stare operativă* – starea normală sau anormală în care se pot găsi la un moment dat echipamentele sau instalațiile în cadrul schemelor tehnologice;

11.77*sondă(senzor)**de temperatură* – subansamblu al unui contor de energie termică imersată într-un fluid (direct sau prin intermediul unei teci de protecție) care emite un semnal prelucrabil, în funcție de temperatura fluidului respectiv;

11.78 *stare termică* – ansamblul instalațiilor din cadrul unui SACET, prin care se realizează transformarea și/sau adaptarea parametrilor agentului termic la necesitățile consumului mai multor utilizatori;

11.79 *subconsumator* – persoană fizică sau juridică ale cărei instalații de consum a energiei termice sunt racordate în aval de grupul de măsură al utilizatorului;

11.80 *suprafața echivalentă termic a unui corp de încălzire (SET)*- mărime convenționala care caracterizează puterea termică a unui corp de încălzire, iar metrul pătrat de suprafața echivalenta termic este acea suprafața a corpului de încălzire care cedează 453 W în condițiile de utilizare specificate mai jos:

- temperaturile de intrare / ieșire a agentului termic (apa) din corpul de încălzire sunt de 90/70°C, iar temperatura interioara a încăperii de 20°C (diferența medie de temperatura dintre apa si aer este de 60°C).

- corpul de încălzire este racordat la instalația de încălzire cu intrarea agentului termic pe la partea superioara și ieșirea lui pe la partea inferioară.

- corpul de încălzire este montat aparent pe peretele exterior, sub fereastra.

- corpul de încălzire este vopsit la exterior cu vopsea de culoare deschisa, fără pigmenți metalici.

- presiunea atmosferica de la nivelul marii (care este de 1,013 bar).

11.81 *tarif binom* – tariful a cărui structură se compune dintr-o parte fixă constantă și o parte variabilă proporțională cu consumul;

11.82 *taxă de putere termică* – sumă fixă, stabilită prin tarif anual pe unitatea de putere termică (debit) avizată de autoritatea de reglementare competentă;

11.83 *traductor de debit* – subansamblu al unui contor/grup de măsurare a energiei termice, care, traversat de agentul termic, emite semnale prelucrabile, în funcție de volum sau masă ori în funcție de debitul volumetric sau masic;

11.84 *transport al energiei termice* – activitatea de transmitere a energiei termice de la producători la rețelele termice de distribuție sau la utilizatorii racordați direct la rețelele termice de transport;

11.85 *transportator* – operatorul care are și calitatea de a efectua serviciul de transport al energiei termice;

11.86 *utilizator de energie termică* – unul sau mai mulți consumatori de energie termică, beneficiar al serviciului public de alimentare cu energie termică; în cazul condominiilor, prin utilizator se înțelege toți consumatorii din condominiul respectiv;

11.87 *utilizator de tip agricol* – utilizatorul, care folosește energia termică în sere, pentru creșterea păsărilor și animalelor, pentru fabricile de nutrețuri combinate, pentru stațiile de uscat și granulat furaje verzi, stațiile de sortare ouă, fructe și legume, stațiile de uscat cereale și de condiționat semințe, precum și pentru alți utilizatori similari;

11.88 *utilizator de tip industrial* – utilizatorul, cu excepția celui agricol, care folosește de regulă energia termică în scopuri tehnologice;

11.89 *utilizator comercial* – utilizatorul care utilizează energia termică pentru încălzirea spațiilor comerciale și prepararea apei calde de consum;

11.90 *utilizator de tip urban* – utilizatorul care utilizează energia termică pentru încălzirea locuinței, a birourilor instituțiilor, a obiectivelor social – culturale și pentru prepararea apei calde de consum. Consumul pentru populație se încadrează în consumul de tip urban;

11.91 *zonă de protecție/siguranță* – zonă adiacentă construcțiilor și instalațiilor SACET, extinsă și în spațiu, în care se introduc restricții sau interdicții privind regimul construcțiilor și de exploatare a fondului funciar pentru asigurarea protecției și a funcționării normale a obiectivului energetic, precum și în scopul evitării punerii în pericol a persoanelor, bunurilor și a mediului, stabilită prin norme tehnice emise de autoritatea de reglementare competentă;

11.92 *zonă unitară de încălzire* – areal geografic aparținând unei unități administrativ – teritoriale, in interiorul căruia se poate promova o singură soluție tehnică de încălzire.

# CAP. 4. - DOCUMENTE DE REFERINŢĂ

1. La baza întocmirii procedurii proprii de stabilire și facturare a consumurilor de energie termică au stat următoarele acte normative: Legea serviciului public de alimentare cu energie termică nr. 325/2006, Regulamentul cadru al serviciului public de alimentare cu energie termică aprobat prin Ordinul nr. 91/2007 al președintelui ANRSC, Ordinul nr. 483 /2008 privind aprobarea Contractului-cadru de furnizare a energiei termice, Ordinul ANRSC nr 343/2010 – Norma tehnică privind repartizarea consumurilor de energie termică între consumatorii din imobilele de tip condominiu, în cazul folosirii sistemelor de repartizare a costurilor pentru încălzire și apă caldă de consum.

# CAP. 5. - ETAPE DE STABILIRE A CONSUMURILOR DE ENERGIE TERMICĂ ŞI EMITEREA FACTURILOR

## Secțiunea 1. Reguli generale

1. Procesul de stabilire a consumurilor de energie termică și de emitere a facturilor presupune următoarele activități principale: citirea indicațiilor aparaturii de măsurare și înregistrare a datelor montat la utilizator, stabilirea consumurilor de energie termică; defalcarea consumurilor pe utilizatori; emiterea facturilor și distribuirea facturilor.
2. Având în vedere că toate branșamentele la nivel de condominiu sau în unele cazuri, la nivel de consumator individual sunt contorizate, în contractele individuale încheiate cu utilizatorii este precizat intervalul de timp în care se face citirea contoarelor de energie termică; de regulă citirea contoarelor se face în ultimele trei zile ale perioadei de facturare.
3. Citirea contoarelor la utilizatori se face de către personal din cadrul sectorului de distribuție energie termică/dispecerat (coordonat de șeful de secție) în prezenta unui delegat desemnat de către utilizatorii din cadrul fiecărui condominiu.
4. Șeful de secție centralizează datele din procesele verbale de citire a aparaturii la nivel de branșamente și predă situația la compartimentul contracte – facturări – evidență producție până în prima zi a lunii următoare celei pentru care s-a făcut citirea.
5. Compartimentul contracte – facturări – evidență producție stabilește consumurile de energie termică și le defalcă pe utilizatori în cazul utilizatorilor din condominii fără repartitoare de costuri, iar pentru utilizatorii din condominiile cu repartitoare de costuri primește situația consumurilor de la societatea autorizată care face citirea și repartizarea consumurilor.
6. După stabilirea și defalcarea consumurilor pe utilizatori, datele sunt transmise la compartimentul financiar – contabil care emite și distribuie facturile pentru fiecare utilizator în parte.

## Secțiunea a 2-a - Citirea indicațiilor aparaturii de măsurare și înregistrarea datelor

1. Citirea indicațiilor aparaturii de măsura și înregistrare a datelor la utilizator se face lunar la sfârșitul fiecărei luni calendaristice, la data convenită între furnizor și reprezentanții utilizatorilor.
2. Rezultatele citirii se trec într-un proces verbal care se semnează de către cele două părți. Modelul de conținut al procesului verbal este prezentat într-o anexă la procedură.
3. Citirea indicațiilor aparaturii de măsurare se face în ultimele trei zile din luna de facturare, iar rezultatele se predau compartimentului contracte – facturări – evidență producție în prima zi a lunii următoare celei pentru care se face facturarea.

## Secțiunea a 3-a – Stabilirea consumurilor de energie termică și defalcarea consumurilor pe utilizatori

### *Stabilirea și defalcarea consumurilor de energie termică pentru încălzire la imobilele de tip condominiu în care nu sunt montate sisteme de repartizare a costurilor*

1. La blocurile unde nu sunt montate repartitoare de costuri, repartiția consumurilor individuale se face de către S.C. Termica Brad S.A.
2. Metodologia de facturare individuală a consumurilor de energie termică pentru încălzire în imobilele de tip condominiu unde nu sunt montate sisteme de repartizare a costurilor, poate fi aplicată numai în cazul în care:

a) determinarea energiei termice pentru încălzire se face cu un mijloc de măsurare legal, montat pe branșamentul termic al condominiului, în punctul de delimitare/separare a instalațiilor;

b) există contracte individuale încheiate cu toți proprietarii de locuințe, spații cu destinație mixtă și spații cu altă destinație decât cea de locuință din condominiu, modelul acestora fiind cel din anexa 16 pentru persoane fizice şi anexa 17 pentru persoane juridice.

1. Conform prevederilor art. 12 alin. 2 din anexa la Ordinul nr. 483/29 septembrie 2008 emis de AUTORITATEA NATIONALA DE REGLEMENTARE PENTRU SERVICIILE COMUNITARE DE UTILITATI PUBLICE, cantitățile de energie termică pentru încălzire ce se facturează individual se determină astfel:

a) în cazul în care nu sunt montate repartitoare de costuri, nu sunt deconectări de la instalația interioară de distribuție a energiei termice și în condominiu nu există operatori economici care să își desfășoare activitatea, cantitatea aferentă fiecărui consumator este proporțională cu suprafața utilă a spațiului cu destinație de locuință:

unde:

ETapx - cantitatea de energie termică aferentă unui apartament [Gcal];

ET - cantitatea de energie termică înregistrată de aparatul de măsură de pe branșament [Gcal];

SUapx – suprafața utilă a apartamentului [m2];

SU – suprafața utilă totală a spațiilor cu destinație de locuință.

unde n este numărul total de apartamente de pe branșament.

b) în cazul în care nu sunt montate repartitoare de costuri, sunt deconectări de la instalația interioară de distribuție a energiei termice sau/și sunt operatori economici care își desfășoară activitatea în condominiu:

* cantitatea de energie termică pentru încălzire consumată în spațiile comune se calculează proporțional cu raportul dintre suprafața echivalentă termic a corpurilor de încălzire montate în spațiile comune luată împreună cu cea a conductelor rețelei interioare de distribuție și încălzire ce traversează spațiile comune și suprafața echivalentă termic totală din condominiu (SET 3/SET, conform anexei nr. 2 din contractul de furnizare a energiei termice). Suprafața echivalentă termic totală însumează suprafața echivalentă termic a tuturor corpurilor de încălzire racordate la instalația interioară de distribuție a energiei termice și cea a tuturor conductelor rețelei interioare de distribuție și încălzire;

unde:

ETcom- cantitatea de energie termică pentru încălzire consumată în spațiile comune [Gcal];

ET - cantitatea de energie termică înregistrată de aparatul de măsură de pe branșament [Gcal];

SET3-suprafaţa echivalentă termic a corpurilor de încălzire și a conductelor rețelei interne de încălzire și distribuție din spațiile comune[m2];

SET-suprafața echivalentă termic totală din condominiu egală cu:

[m2]

c.p.i.-cota parte indiviză pentru repartizarea energiei termice din spațiile comune, fiind egală cu raportul dintre suprafața utilă a fiecărui apartament și suprafața utilă totală a tuturor apartamentelor (branșate și debranșate), înmulțit cu 100.

* cantitatea de energie termică consumată în proprietatea fiecărui consumator este proporțională cu:

1. suprafața utilă a spațiului cu destinație de locuință și cu suprafața echivalentă termic a corpurilor de încălzire și a coloanelor de distribuție și de încălzire din spațiile cu altă destinație decât cea de locuință pe care proprietarul le are în folosință(SET 2 din anexa nr. 2 din contractul de furnizare a energiei termice), dacă este cazul, pentru consumatorii racordați la rețeaua internă de distribuție a agentului termic;

unde:

ETapx - cantitatea de energie termică aferentă unui apartament [Gcal];

ET - cantitatea de energie termică înregistrată de aparatul de măsură de pe branșament [Gcal];

ETopx-energia termică aferentă operatorului economic [Gcal];

SUapx – suprafața utilă a apartamentului [m2];

k- numărul operatorilor economici din condominiu legați la branșamentul de energie termică;

n- este numărul total de apartamente de pe branșament;

SET1-Suprafaţa echivalentă termic a corpurilor de încălzire și a coloanelor de încălzire și distribuție din spațiile cu destinație de locuință [m2];

SET2-Suprafaţa echivalentă termic a corpurilor de încălzire și a coloanelor de încălzire și distribuție din spațiile cu altă destinație decât cea de locuință (garaje, boxe etc.), exclusiv operatorii economici[m2];

SET3-Suprafaţa echivalentă termic a corpurilor de încălzire și a conductelor rețelei interne de încălzire și distribuție din spațiile comune[m2].

SET-Suprafața echivalentă termic totală din condominiu egală cu:

[m2]

SET4-Suprafaţa echivalentă termic totală a corpurilor de încălzire și a conductelor rețelei interne de încălzire și distribuție ce se găsește la fiecare operator economic[m2].

2. suprafața echivalentă termic totală a corpurilor de încălzire și a conductelor rețelei interne de distribuție și încălzire ce se găsește în spațiul cu altă destinație decât cea de locuință, pentru operatorii economici;

unde:

ETopx-energia termică aferentă operatorului economic [Gcal];

ET- cantitatea de energie termică înregistrată de aparatul de măsură de pe branșament [Gcal];

SETopx- suprafața echivalentă termic totală a corpurilor de încălzire și a conductelor rețelei interne de distribuție și încălzire ce se găsește în spațiul operatorului economic [m2];

SET- Suprafața echivalentă termic totală din condominiu[m2];

x=1….k;

k- numărul operatorilor economici din condominiu;

3. suprafața echivalentă termic a coloanelor de încălzire și de distribuție ce traversează spațiile cu destinație de locuință, pentru proprietarii care sunt deconectați;

unde:

SETdebr- suprafața echivalentă termic a coloanelor de încălzire și de distribuție ce traversează spațiile cu destinație de locuință, pentru proprietarii care sunt deconectați.

1. În cazul spațiilor cu destinație mixtă, proprietarii acestor spații au obligația să declare care este suprafața utilă pentru locuit și care este suprafața cu altă destinație. Pentru energia termică aferentă suprafeței utile cu destinație de locuit se aplică prețul local de facturare pentru populație, iar pentru energia termică aferentă suprafeței cu altă destinație se aplică prețul local aprobat de autoritățile competente pentru agenți economici sau instituții.
2. **(1)** Dacă într-un apartament sau spațiu cu altă destinație decât cea de locuință s-au produs modificări asupra corpurilor de încălzire - tip, număr de elemenţi și altele asemenea față de situația inițială prevăzută în proiectul imobilului, se va recalcula suprafața utilă (suprafața utilă de calcul finală) care se ia în considerare la repartizarea cheltuielilor individuale pentru încălzire utilizând factorul de recalculare k:

unde:

SETMOD - suprafața echivalent termic modificată a aceluiași corp de încălzire[m2];

SETPRO.- suprafața echivalent termic de proiect a corpului de încălzire[m2].

**(2)** Dacă se mărește suprafața utilă față de suprafața utilă proiectată (prin transformarea logiilor și balcoanelor în suprafețe utile încălzite) – suprafața utilă de calcul se majorează cu suprafața nou adăugată la suprafața utilă proiectată.

unde:

SUPRO-suprafața utilă proiectată[m2];

SUAD- suprafața utilă nou adăugată[m2].

**(3)** Recalcularea suprafeței utile înscrise în actul de proprietate în vederea stabilirii consumului de energie termică se face numai în baza procesului verbal de constatare a modificării suprafeței de radiație semnat de proprietarul locuinței/apartamentului și de furnizorul de energie termică

.

1. Pentru apartamentele la care au fost efectuate debranşări (total sau parţial) de la sistemul centralizat de încălzire şi coloanele de distribuţie au fost izolate, suprafeţele echivalente termic, luate în calcul pentru stabilirea consumului de energie termică, vor fi corectate cu coeficienţi de corecţie în funcţie de grosimea izolaţiei utilizate, conform anexei nr. 15.
2. Proprietarii de apartamente sau spații cu altă destinație decât cea de locuință au obligația să aducă la cunoștința furnizorului de energie termică orice modificare a suprafeței de radiație inițială, sau a suprafeței utile încălzite.
3. Stabilirea consumurilor de energie termică în vederea facturării se efectuează pe baza gigacalorimetrelor montate la branșamentul utilizatorilor.

La sfârșitul perioadei de facturare se face citirea grupurilor de măsurare, consemnându-se într-un proces verbal semnat de reprezentantul SC Termica Brad S.A. și reprezentantul Asociației de Proprietari sau unde este cazul de utilizator.

În cazul nefuncționării sau funcționării defectuoase a sistemului de măsurare pentru o perioadă de facturare, sau în cazul prelevării acestuia din instalație, consumurile de energie termică se vor stabili în modul următor:

a) prin aplicarea principiului de proporționalitate-pentru condominii similare se consumă cantități de energie termică proporționale dacă, pentru perioadele comparate, nu sunt efectuate modificări asupra SET-urilor din respectivele condominii, astfel:

[Gcal]

unde:

E1def-cantitatea de energie termică calculată pentru condominiul 1 al cărui aparat de măsură este defect;

E11-cantitate de energie termică înregistrată (măsurată) pentru condominiul 1, într- o perioadă anterioară în care aparatul de măsură a funcționat corect;

E22- cantitatea de energie termică înregistrată (măsurată) pentru un condominiu similar(numerotat cu 2) alimentat din același punct termic, în aceeași perioadă în care în care aparatul de măsură din condominiul 1, este defect;

E21- cantitatea de energie termică înregistrată (măsurată) pentru un condominiu similar (numerotat cu 2) alimentat din același punct termic, în aceeași perioadă în care a fost înregistrată E11;

b) în cazul în care nu sunt îndeplinite condițiile consemnate la pct. a, consumul de energie termică al unui imobil, poate fi asimilat citirilor anterioare din lunile în care s-au înregistrat valori ale energiei termice produse și ale temperaturilor exterioare aproximativ egale și în care, contorul de branșament a funcționat normal;

1. Consumul individual de energie termică (ETapx) al fiecărui utilizator este comunicată acestuia prin factură și printr-o listă de plată conform anexei 1 care cuprinde toți utilizatorii din condominiul respectiv.

### *Stabilirea și defalcarea consumurilor de energie termică pentru încălzire la imobilele de tip condominiu în care sunt montate sisteme de repartizare a costurilor*

1. La blocurile unde sunt montate repartitoare de costuri, repartiția consumurilor individuale se face de către un prestator autorizat de A.N.R.S.C. pe baza unui contract încheiat cu fiecare asociație de proprietari.
2. Metodologia de facturare individuală a consumurilor de energie termică pentru încălzire în imobilele de tip condominiu, unde sunt montate sisteme de repartizare a costurilor poate fi aplicată numai în cazul în care:

a) determinarea consumului de energie termică pentru încălzire, livrată de un furnizor de energie termică, se face cu un mijloc de măsurare legal, montat pe branșamentul termic al condominiului, în punctul de delimitare/separare a instalațiilor;

b) există contracte individuale încheiate cu toți proprietarii de locuințe, de spații cu destinație mixtă și de spații cu altă destinație decât cea de locuință din condominiu;

c) 100% din proprietarii spațiilor cu destinație de locuință și cu destinație mixtă unde nu se desfășoară efectiv activități care au corpurile de încălzire racordate la rețeaua interioară de distribuție a energiei termice din condominiu, au montate repartitoare de costuri pe toate corpurile de încălzire;

1. Sarcina repartizării consumurilor individuale de energie termică în imobilele de tip condominiu în care sunt montate repartitoare de costuri, revine exclusiv prestatorului autorizat în condițiile legii.
2. Furnizorul de energie termică, împreună cu reprezentantul proprietarilor de apartamente din condominiu și reprezentantul prestatorului de repartizare a consumurilor efectuează citirea contorului de branșament la nivel de condominiu la sfârșitul fiecărei luni.
3. Prestatorul care repartizează consumurile individuale de energie termică prezintă furnizorului de energie termică lista cu consumurile individuale calculate până în data de 5 a lunii următoare perioadei de facturare.
4. Prestatorul are obligația de a efectua citirea repartitoarelor de costuri și înaintea începerii furnizării energiei termice pentru încălzire.
5. La blocurile unde sunt montate repartitoare de costuri, repartiția consumurilor individuale de energie termică efectuate de către prestatorul autorizat, se preiau de către furnizorul de energie termică din tabele tip anexa 2 în facturi individuale și în liste de plată conform anexa 3.

### *Cazuri speciale:*

1. În cazul nefuncționării sau funcționării defectuoase a sistemului de măsurare pentru o perioadă de facturare, sau în cazul prelevării acestuia din instalație, consumurile de energie termică se vor stabili în modul următor:

a) prin aplicarea principiul de proporționalitate-pentru condominii similare se consumă cantități de energie termică proporționale dacă, pentru perioadele comparate, nu sunt efectuate modificări asupra SET-urilor din respectivele condominii, astfel:

[Gcal]

unde:

E1def-cantitatea de energie termică calculată pentru condominiul 1 al cărui aparat de măsură este defect;

E11-cantitate de energie termică înregistrată (măsurată) pentru condominiul 1, într- o perioadă anterioară în care aparatul de măsură a funcționat corect;

E22- cantitatea de energie termică înregistrată (măsurată) pentru un condominiu similar(numerotat cu 2) alimentat din același punct termic, în aceeași perioadă în care în care aparatul de măsură din condominiul 1, este defect;

E21- cantitatea de energie termică înregistrată (măsurată) pentru un condominiu similar (numerotat cu 2) alimentat din același punct termic, în aceeași perioadă în care a fost înregistrată E11;

b) în cazul în care nu sunt îndeplinite condițiile consemnate la pct. a, consumul de energie termică al unui imobil, poate fi asimilat citirilor anterioare din lunile în care s-au înregistrat valori ale energiei termice produse și ale temperaturilor exterioare aproximativ egale și în care, contorul de branșament a funcționat normal;

## Secțiune a 4- a – Emiterea facturilor

1. Facturile se emit pentru fiecare proprietar de locuință sau spațiu cu altă destinație decât cea de locuință cu care s-a încheiat contract individual/convenție de facturare individuală a cotei-părți ce îi revine din consumul total de energie termică înregistrat de grupul de măsurare (contorul) de la branșamentul termic comun al imobilului de tip condominiu.
2. Facturarea consumurilor de energie termică se face lunar, perioada de facturare fiind corespunzătoare lunii calendaristice. Perioada de facturare rezultă din datele obligatorii care vor fi precizate în procesele – verbale încheiate cu ocazia citirii contoarelor.

În contractele de furnizare a energiei termice este precizată data citirii aparaturii de măsurare utilizate pentru stabilirea și facturarea consumurilor de energie termică. Orice abatere de la data și intervalul orar stabilit va fi comunicat în scris utilizatorilor, în timp util.

În cazul utilizatorilor contorizați la care citirea contoarelor de energie termică presupune accesul într-o incintă aparținând utilizatorului, se va conveni cu acesta condițiile de acces.

1. Factura individuală emisă de furnizor va cuprinde următoarele informații: destinatarul facturii, data emiterii facturii, termenul de plată scadent, perioada pentru care s-a făcut facturarea energiei consumate, semnătura și ștampila emitentului, semnificația fiecărei obligații de plată cuprinse în factură (energie, penalități, corecții, etc.).

De asemenea, pe fiecare condominiu (scară, bloc) se vor întocmi și afișa liste cu datele care au stat la baza stabilirii consumului de energie termică (consumurile de energie termică înregistrate de grupul de măsurare/contoare de branșament, valorile mărimilor de facturat și indexurile aferente, suprafața utilă totală a condominiului, suprafața utilă pe fiecare apartament, suprafața utilă de calcul, suprafața utilă de calcul pentru fiecare apartament (ca bază de calcul a energiei termice), tarifele aplicate, temeiul de preț, sumele rezultate din calcul, valoarea ajutoarelor de încălzire (unde este cazul) și suma totală de plată (anexa 1 și anexa 3).

1. Activitatea de facturare a consumurilor de energie termică se desfășoară în perioada 5 – 15 ale lunii următoare celei pentru care se face facturarea.

## Secțiunea a 5-a - Distribuirea facturilor

1. În perioada 5-15 a lunii următoare celei pentru care se face facturarea, pe măsura emiterii facturilor, se întocmesc listele pentru fiecare condominiu (scară, bloc) care cuprind datele menționate la art. 39, aliniatul 2. Aceste liste se afișează la panoul fiecărui condominiu pentru care s-au emis, constituind înștiințare de plată pentru utilizatorii de energie termică.
2. Facturile se distribuie prin casieriile SC Termica Brad SA, amplasate în Punctul termic nr 6 și sediul societății sau prin alte modalități stabilite de comun acord cu utilizatorii.

## Secțiunea a 6-a – Arhivarea și accesul utilizatorilor la informații

1. Datele care stau la baza stabilirii defalcării și facturării consumurilor de energie termică pentru utilizatori se arhivează la sediul societății, compartimentul contracte – facturări – evidență producție fiind îndosariate și așezate în bibliorafturi separat pentru fiecare condominiu.
2. Facturile emise se introduc în dosare și se arhivează de către compartimentul financiar – contabil.
3. La cerere, utilizatorii pot avea acces la informații privind modul de stabilire și facturare a energiei termice. Pentru acces la informații, utilizatorul depune o cerere în care se menționează problema pentru care solicită lămuriri. Compartimentul de resort pune la dispoziția solicitantului datele necesare care îl privesc în mod exclusiv.
4. De regulă soluționarea problemelor cu care se prezintă utilizatorii în privința stabilirii și facturării consumurilor de energie termică, are loc în momentul solicitării acestora. Dacă probleme este mai complexă și necesită un timp mai lung pentru documentare, răspunsul se dă în termen legal.

## Secțiunea a 7- a - Responsabilitățile personalului în activitățile de stabilire și facturare a consumurilor

1. Șeful de secție care coordonează sectorul distribuție energie termică - dispecerat, răspunde de efectuarea citirii contoarelor de energie termică la utilizatori în perioada stabilită de comun acord cu aceștia, consemnarea acestor citiri în procese verbale semnate de ambele părți și predarea proceselor verbale la compartimentul contracte - facturări evidență producție până în data de 1 a lunii următoare celei pentru care se face facturarea.
2. Compartimentul contracte - facturări - evidență producție, pe baza proceselor verbale cu citirile contoarelor de branșament și a bazei de date pentru fiecare utilizator (suprafață de radiație, suprafață utilă încălzită, etc.), calculează consumurile de energie termică ce revin fiecărui utilizator în vederea facturării acestora. Calculul se face conform metodologiei stabilite în prezenta procedură, și se desfășoară în perioada 1 - 15 ale lunii următoare celei pentru care se face facturarea.
3. La finalizarea activității de stabilire și defalcare a consumurilor de energie termică, compartimentul contracte - facturări - evidență producție întocmește listele pentru fiecare condominiu cu datele concrete pentru fiecare utilizator conform modelului din anexă și înaintează aceste liste la compartimentul financiar - contabil în vederea emiterii facturilor.
4. Compartimentul financiar - contabil, pe baza datelor primite, emite facturile împreună cu listele centralizatoare pe condominii casieriilor din zonele respective. Emiterea facturilor și distribuirea acestora se desfășoară în intervalul 5-15 a lunii următoare celei pentru care se face facturarea.
5. Casieriile afișează listele centralizatoare cu consumurile și sumele facturate la panourile de afișare ale condominiilor din zona în care își desfășoară activitatea, acest lucru reprezentând înștiințarea de plată a utilizatorilor.
6. În timpul programului de lucru a casieriilor afișat la fiecare casierie, casierii încasează contravaloarea energiei termice de la utilizatori și eliberează factura împreună cu chitanța pentru suma încasată.
7. Compartimentul financiar - contabil, pe baza borderourilor cu încasările, primite de la casieri, urmărește încadrarea în termenul scadent de plată a facturilor și calculează penalități de întârziere pentru utilizatorii care nu se încadrează în acest termen.
8. Compartimentul juridic, pe baza datelor primite de la compartimentele care urmăresc respectarea contractului de furnizare a energiei termice, întocmește actele pentru eventualele litigii care apar și se ocupă de soluționarea acestora.

## Secțiunea a 8-a - Anexe

Anexa nr. 1 - Lista de plată a energiei termice furnizată la condominiile fără repartitoare de costuri;

Anexa nr. 2 - Lista de defalcare a costurilor de energie termică întocmită și prezentată de prestatorul care calculează consumurile de energie termică în condominiile cu repartitoare de costuri;

Anexa nr. 3 - Lista de plată a energiei termice furnizată la condominiile cu repartitoare de costuri;

Anexa nr. 4 - Formular pentru facturarea consumurilor de energie termică;

Anexa nr. 5 - Proces verbal citire grupuri de măsurare utilizatori individuali;

Anexa nr. 6 - Proces verbal citire grupuri de măsurare utilizatori din condominii;

Anexa nr. 7 - Raport zilnic de exploatare cazane;

Anexa nr. 8 - Raport zilnic de exploatare termoficare

Anexa nr. 9 - Raport zilnic cantitate căldură circuite termoficare;

Anexa nr. 10 - Raport zilnic puncte termice;

Anexa nr. 11 - Registru sesizări;

Anexa nr. 12 - Organigrama S.C. Termica Brad S.A.;

Anexa nr. 13 - Schema de funcționare a centralei termice;

Anexa nr. 14 - Schema de funcționare a unui punct termic;

Anexa nr. 15 – Suprafața echivalentă termic a conductelor și coloanelor de distribuție și încălzire și, coeficienții de corecție a acesteia după izolare, în funcție de grosimea izolației;

Anexa nr. 16 – Contract de furnizare a energiei termice pentru persoane fizice;

Anexa nr. 17 - Contract de furnizare a energiei termice pentru persoane juridice.

|  |  |
| --- | --- |
| PREȘEDINTE DE ȘEDINȚĂ,  MIHAI BOGDAN ŞTEFAN | CONTRASEMNEAZĂ,  SECRETAR,  CARMEN IRINA BORA |